KIRJALLINEN KYSYMYS E-0359/99

esittäjä(t): Elisabeth Schroedter (V) komissiolle

(1. maaliskuuta 1999)

Aihe: Aluekehitykseen myönnettyjen EAKR:n varojen käyttäminen Mecklenburg-Vorpommernin moottoritie A20:n kokoojateiden rakentamiseen

Komissio totesi vastauksessaan kyseisestä aiheesta 16.4.1998 esittämääni kysymykseen (E-0518/98)(1), että sillä ei ole minkäänlaista tietoa siitä, että EAKR:n varoja olisi käytetty perusinfrastruktuuria koskeviin toimiin Mecklenburg-Vorpommernissa millään hallinnollisella tasolla. Komissio totesi myös, että yleisiä infrastruktuuria koskevia toimia ei voida tukea EAKR:n varoista.

Mecklenburg-Vorpommernin talousministeri Rolf Eggertin antamista julkisista lausunnoista taas ilmenee, että tällä hetkellä ollaan aloittamassa suunnitelmia Rügen-saaren yhdistämiseksi moottoritie A20:en, ja että tämän hankkeen tukemiseen käytetään 272 miljoonaa DM:a (eli runsas kolmannes alustavasta 724 miljoonan DM:n kokonaissummasta) EAKR:n varoja.

1. Onko komissio sitä mieltä, että EU:n varoja käytetään tässä tapauksessa tarkoituksenmukaisesti, säästäväisesti ja tehokkaasti, erityisesti kun otetaan huomioon niiden vaikutus työllisyyteen ja pk-yritysten edistämiseen? Jos komissio on tätä mieltä, mitä työllisyysvaikutuksia komissio odottaa tästä seuraavan ja kuinka monta työpaikkaa voitaisiin tosiasiassa luoda suoraan ja välillisesti?

2. Kuultiinko komissiota ennen aluekehitykseen myönnettyjen EAKR:n varojen käyttämistä perusinfrastruktuuria koskeviin toimiin Mecklenburg-Vorpommernissa? Jos komissiota kuultiin, hyväksyikö komissio varojen käyttämisen? Jos komissiota ei kuultu, mitä komissio aikoo tehdä EAKR:n varojen väärinkäytön ehkäisemiseksi?

Komission jäsenen Monika Wulf-Mathiesinkomission puolesta antama vastaus

(31. maaliskuuta 1999)

Komissiolle ei ole tiedotettu virallisesti Euroopan aluekehitysrahaston (EAKR) yhteisrahoitushankkeesta, jolla rakennetaan kokoojatie Rügen-saaren yhdistämiseksi moottoritie A20:en. Vastauksessaan arvoisan parlamentin jäsenen Böschin laatimaan kirjalliseen kysymykseen E-518/98 komissio selitti, että tällainen hanke ei voi saada EAKR:n yhteisrahoitusta yhteisön tukikehystä (YTK) koskevien voimassa olevien säännösten mukaisesti kyseisten tavoite 1 -alueiden osalta Saksassa ohjelmakaudella 1994-1999. Ottaen huomioon kyseisten ohjelmien edistyminen sekä menojen sitoutumisen aste yhteisön avustus tälle hankkeelle on itse asiassa suljettava pois laskuista nykyisen ohjelmakauden aikana.

Tulevan ohjelmakauden (2000-2006) osalta EAKR:a koskevan asetuksen luonnoksessa(2) säädetään infrastruktuureihin tapahtuvien investointien yhteisrahoituksen mahdollisuudesta edesauttamalla tavoite 1-alueiden taloudellisten varojen lisäämistä, kehittämistä, rakenteellista mukauttamista ja kestävää työllisyyttä. Yhteisön kaikkein epäsuotuisimmilla alueilla ja erityisesti syrjäisillä alueilla ja saarialueilla kuljetusinfrastruktuurien kehittäminen voi itse asiassa olla yritysten kilpailukyvyn ja alueellisen hyvinvoinnin oleellinen osa (vrt. 14. tammikuuta 1999 annettu komission tiedonanto)(3). Näin ollen komissio kiinnittää erityistä huomiota Euroopan laajuisten verkostojen (TEN) yhteyksiin ja niiden välisiin yhteyksiin, joihin rakenteilla oleva moottoritie A20 kuuluu.

Kun uudet rakennerahastoja koskevat asetukset on annettu, kansallisten viranomaisten on päätettävä haluavatko ne jättää Rügen-saaren kokoojatien, joka yhdistää saaren moottoritiehen A20, rakennushankkeen komission ratkaistavaksi Mecklenburg-Vorpommernin rakennerahastoista rahoitettavien tukitoimien ohjelmamenettelyn yhteydessä. Komissio voi tarkastella hankkeen kustannustehokkuutta, ympäristövaikutuksia, taloudellisia seurauksia ja työllisyysvaikutusta alueella vasta sen jälkeen, kun viranomaiset ovat antaneet hankkeen komission ratkaistavaksi. Itse asiassa hankkeille, joiden tukikelpoiset kokonaiskustannukset ovat yli 50 miljoonaa euroa, olisi tehtävä komission erityinen hyväksymismenettely kyseisen jäsenvaltion toimittamien erittäin täsmällisten tietojen perusteella (vrt. rakennerahastojen yleisistä säännöksistä annetun asetuksen luonnoksen 24 ja 25 artikla1).

Budjettivarojen suotuisan vaikutuksen maksimoimiseksi komissio asettaa etusijalle mahdollisuuksien rajoissa julkisen ja yksityisen sektorin yhteistyön, jonka tarkoituksena on tukien ja lainojen muodossa annetun yhteisön avustuksen (Euroopan investointipankin kanssa) ja yksityisen rahoituksen yhdistäminen.

(1) EYVL C 402, 22.12.1998, s. 13.

(2) EYVL C 176, 9.6.1998.

(3) KOM(98) 806 lopullinen.